ועדת העבודה, הרווחה והבריאות, כנסת 18, פרוטוקול מספר 597, 2011-12-21 10:00

חיים כץ: בוקר טוב.

חיים כץ: היום כ"ה בכסלו, ה-21 לדצמבר 2011.

חיים כץ: זה היום הכי קצר בשנה ויכול להיות שזה היום הכי מיוחד בשנה.

חיים כץ: אני מתכבד לפתוח את ישיבת ועדת העבודה והרווחה והבריאות, הנושא הוא הצעת חוק גיל פרישה, ביטול העלאה אוטומטית של גיל הפרישה לאישה, 2011, של כל חברי הכנסת שהקראנו.

חיים כץ: אני רוצה להגיד כמה משפטים, ואחר כך אם האוצר ירצה להגיד לפרוטוקול כמה משפטים, יגיד כמה משפטים, ואחרי זה אנחנו נעבור להקראה ולהצבעה ולא יהיו דיבורים.

חיים כץ: המצב הוא כדלקמן: ב-2003 חוקקו חוק שהקפיא את קרנות הפנסיה, העלה את גיל הפרישה לגברים, העלה את גיל הפרישה לנשים וקבע מנגנון להעלאה נוספת של גיל הפרישה לנשים.

חיים כץ: יחד איתו הושם סעיף של איזון אקטוארי, סעיף 64, של איזון אקטוארי, שבכל שינוי חקיקתי או תקנות שהגירעון יהיה מעל 0.65 צריך להפעיל את האיזון.

חיים כץ: אנחנו באנו לאוצר ואמרנו לו שאנחנו לא רוצים לפגוע בגמלאים, לא רוצים לפגוע בנשים, והנחנו הצעת חוק שמקבעת את גיל הפרישה לנשים ל-62 ולא התייחסנו בהצעה לאיזון האקטוארי.

חיים כץ: פשוט לא התייחסנו, התעלמנו.

חיים כץ: כנראה שגם אנחנו לא מושלמים.

אילן גילאון: אבל ראש הממשלה היה הראשון שזיהה את זה.

חיים כץ: והיה ברור לנו שאנחנו רוצים למנוע את העלאת גיל הפרישה לנשים ל-64, ואנחנו רוצים למנוע פגיעה בגמלאים מיידית.

חיים כץ: בנות, נעמ"ת, לפחות תבינו עכשיו.

טליה לבני: אנחנו מבינות.

טליה לבני: הבנו מזמן.

חיים כץ: שלא תבכו בסוף הדיון.

חיים כץ: ואנחנו לא רוצים לפגוע בגמלאים.

חיים כץ: ישבנו עם האוצר וביקשנו ארבע שנים דחייה והבנו שאולי אפשר עוד וביקשנו חמש שנים, כשהיה ידוע לנו שהגירעון האקטוארי בדחייה של חמש שנים לא יעבור את ה-0.65%-0.7%, והיה והוא עובר את ה-0.7%, צריך להוריד את זה מהגמלאים.

חיים כץ: אז אם הוא עובר את ה-0.7% אפשר ללכת על החוק 62 ולהוריד 1.3.

חיים כץ: אם מורידים, זה כבר לא משנה אם מורידים 0.7, או 0.8, אם מורידים.

חיים כץ: אתמול, וגם היום בבוקר, בא אליי האוצר ואמר לי, 'תשמע, לך על 62, אין לנו בעיה, לך על 62, אנחנו לא...', לא יודע אם עומדים או לא עומדים בסיכומים, הוא תיכף ידבר, 'לך על 62, תעצור ונפגע בגמלאים'.

חיים כץ: אתמול אמרתי לו שזה לא מקובל עליי, היום בבוקר אמרתי לו שזה לא מקובל עליי.

חיים כץ: כמו שאני שומר על מילותיי, אני מצפה שגם האוצר ישמור על מילותיו.

חיים כץ: וכל תזוזה של חבר כנסת שבא, 'תעשה 8, תעשה 9', בלי לחשוב, בלי שכל, בלי להבין, ופופוליזם דופק את העניין, בלי לחשוב.

חיים כץ: יש גם גמלאים וגמלאיות שאנחנו לא רוצים לפגוע בהם.

חיים כץ: לא רוצים.

חיים כץ: אם אני צריך לקחת שיקול אם אני פוגע בגמלאים, או מעלה את גיל הפרישה, אז אני לא צריך לעשות שום דבר, רק לא להצביע עד שבוע הבא וגיל הפרישה עולה ל-64, לא ל-64, 62 ו-4 חודשים, אחר כך 62 ו-8 חודשים, אבל התחיל התהליך.

חיים כץ: ואני אומר פה לאוצר, עכשיו אני לא מדבר לחברי הכנסת, יש לנו בררה אחת, זה ה-win-win שלנו, בררה אחת, זה החמש שנים.

חיים כץ: גם לכם אין מנדט, או יש לכם מנדט אבל אם יש לכם מוסר ומוסריות, תכבדו את מה שאמרתם לי.

חיים כץ: אתם לא יכולים לבוא אליי אחרי שאני עושה מלחמה ובגלל אולי איזה כתבה בעיתון שראו את שר האוצר וכתוב 'הפסיד', 'לא הפסיד', לחזור בכם.

חיים כץ: זה לא עובד ככה.

חיים כץ: אני לא הלכתי לעיתון, אולי אתם הלכתם לעיתון.

חיים כץ: אני אומר לכם, זה לא עובד ככה.

חיים כץ: אני אמרתי, אם אני לא אקבל את חמש השנים יתחיל תהליך של עלייה לגיל 64 ב-1 בחודש, וכל החכמים שנדמה להם שקיבלו ונדמה להם שקיבלו יותר מדי והחזירות התחילה להשתגע להם בראש, שיבינו, בין פגיעה בגמלאים ובנשים המסכנות שיושבות בבית ולא עובדות וצריכות את הגמלה, צריכים לקבל החלטה.

חיים כץ: אתה יכול להגיד לפרוטוקול מה שאתה רוצה, אנחנו נלך להצבעה על חמש השנים ואני מצפה מכם, אתה, נציג האוצר, שתכבד את מילותיך.

חיים כץ: אני מצפה מכם שתכבד את מילותיך, אתה ישבת איתי בדיבורים, אמרת חמש שנים, הלכתי לפה ודיברתי חמש שנים, לא יכול להיות שאתה תבוא ותגיד לי לא.

חיים כץ: גם לא גמרת לעשות שיעורי בית.

חיים כץ: אז חברי הכנסת גם כן, אמרו ויחזרו בהם, יתייצבו, אתה לא יכול לבוא, אתה, שסגרת איתי שאני נלחם פה בדיון בשביל להביא את מה שאתה ביקשת, תגיד לי לא.

חיים כץ: לא הוגן, לא הגון.

חיים כץ: עכשיו אם אתה רוצה להגיד משהו, תגיד.

אייל אפשטיין: כן.

אייל אפשטיין: בהתאם למה שאמרתי בבוקר ואתמול, ראשית היושב ראש שאל ש אלה מאוד פשוטה, באיזה מצב עולם הגירעון האקטוארי בגין אי העלאת גיל פרישה לא יחצה את ה-0.65.

אייל אפשטיין: על סמך הנתונים שהיו לנו, ההערכה שלנו הייתה שזה יהיה סביב ארבע שנים.

אייל אפשטיין: זה היה סביב ארבע שנים, שזאת נקודת הברייק איבן פוינט, נאמר בצורה מאוד מאוד ברורה.

חיים כץ: אבל לא בדקתם.

אייל אפשטיין: בסופו של דבר אנחנו מדברים על מספרים ולא על תפיסת עולם או אידיאולוגיה.

אייל אפשטיין: אם בסופו של יום דחיית גיל הפרישה תוביל לגירעון אקטוארי שגדול מ-0.65 בררת המחדל תהיה איזון אקטוארי בגין מהלך שחוצה את מה שקבוע בסעיף 64ג', בתקנון האחיד.

אייל אפשטיין: לגבי המספרים לגבי החבות האקטוארית, הם לא סופיים לחלוטין, אבל מסתמן שהם עוברים את ה-0.65 ומכיוון שאנחנו אנשים שעוסקים במספרים, אני מודיע לפרוטוקול שבהנחה שזה יעבור את ה-0.65 והכנסת צריכה לדעת את זה, אנחנו נאזן את זה אקטוארית.

יהודית וסרמן: מתי?

אייל אפשטיין: מה זאת אומרת מתי?

יהודית וסרמן: מתי זה יעבור את ה-0.65?

אייל אפשטיין: אל"ף, האקטואר של הקרנות נמצא פה, כדי לסבר את אוזניהם של חברי הוועדה---

חיים כץ: מה יש לו לסבר?

חיים כץ: הוא גמר את העבודה?

אייל אפשטיין: יש פה עדיין אי ודאות מסוימת לגבי הנתונים---

חיים כץ: נכון לעכשיו הוא גמר את העבודה?

אייל אפשטיין: אדוני היושב ראש, אני מחלק את זה לשתיים; מכיוון שהעבודה לא הסתיימה לחלוטין אנחנו צריכים להבין שיש פה אי ודאות, כשיש אי ודאות לוקחים כריות ביטחון, אם זה יעבור את ה-0.65 יהיה פה איזון אקטוארי, ואני מודיע את זה לפרוטוקול, שזה מה שסעיף 64ג' בתקנון האחיד מאפשר לממונה על שוק ההון לעשות.

אייל אפשטיין: זאת נקודה שהיא נקודה חשובה, בסופו של דבר בהתאם למספרים אנחנו נפעל.

אייל אפשטיין: אני מחלק את זה לשתיים, כשאנחנו מסתכלים על כל הקרנות כמקשה אחת, כנראה בארבע שנים זה יהיה פחות מ-0.65, לגבי הנתונים, כשמסתכלים על קרנות באופן שונה בגלל התפלגות שונה של נשים---

חיים כץ: אתה תפעל חלקית?

אייל אפשטיין: לגבי הדבר הזה, הממונה על שוק ההון צריך לקבל החלטה.

חיים כץ: אתה תפעל ?

חיים כץ: אתה תבוא לכנסת להגיד שאתה הולך לפעול?

חיים כץ: אתה צריך אישור ועדה?

אייל אפשטיין: לא, הממונה---

חיים כץ: למה לא?

אייל אפשטיין: הממונה על שוק ההון, יש לו את הסמכות לפי---

חיים כץ: יש לו, אבל הוא צריך לבוא לוועדה.

אייל אפשטיין: אדוני היושב ראש, אתה עשית את סעיף 64ג', אתה מכיר אותו היטב, הוא לא צריך לבוא לוועדה, זו סמכות שלו.

קריאה: הוא צריך לבוא.

אייל אפשטיין: הוא לא צריך לבוא לוועדה, ובסופו של דבר המספרים הם המספרים שהונחו על ידי האקטוארים של הקרנות, הם לא מספרים אפילו שהם בידי האוצר.

אייל אפשטיין: עד כאן.

חיים כץ: מי יושב עם האקטואר?

חיים כץ: רק אתם יושבים, עצמאים האקטוארים יושבים?

רחל אדטו: חיים, אנחנו מבקשים תרגום למה שנאמר כרגע.

חיים כץ: מה שהוא אמר עכשיו---

טליה לבני: ולמי יש סמכות לשנות את התקנון האחיד?

דליה איציק: זה רק מראה איך אפשר לסמוך על הנתונים שלהם.

טליה לבני: 64ג' בתקנון האחיד.

חיים כץ: מה שהוא אומר עכשיו, שני דברים.

חיים כץ: קודם כל הוא אומר שהוא מעדיף שנחוקק שגיל הפרישה 62, וייקחו לגמלאים, זה דבר אחד.

חיים כץ: דבר שני שהוא אומר שהוא לא עשה מספיק טוב שיעורי בית, הוא לא יודע אם בארבע שנים ועשרה חודשים זה מתאזן---

אייל אפשטיין: לא, יש פה את הנתונים שהם נתונים---

חיים כץ: הוא לא יודע איפה האקטואר.

אלון גבריאל: כאן.

חיים כץ: אתה?

אלון גבריאל: כן.

חיים כץ: גמרת לבדוק, עשית את כל האקטואריה?

אלון גבריאל: עשיתי את כל ההערכות.

חיים כץ: כמה נשים מוקפאות יש שם?

אלון גבריאל: זה לא קשור למספר הנשים המוקפאות.

חיים כץ: אז למה?

אלון גבריאל: אני מריץ מאזן אחד לפי גיל הפרישה של היום---

חיים כץ: כמה נשים פרשו בגיל 62 ל-63?

חיים כץ: ביחס לאלה שהמשיכו לעבוד.

חיים כץ: נקודת ההנחה שלך הייתה ש---

אלון גבריאל: בערך שני שליש פרשו.

חיים כץ: לא, אתה מתבלבל, 5% פרשו.

אלון גבריאל: לא.

חיים כץ: אלה הנתונים של הקופות שלכם.

אלון גבריאל: לא יודע איזה נתונים יש לך, אלה לא הנתונים.

חיים כץ: אני קיבלתי נתונים מיואב בן אור, מנכ"ל עמיתים.

חיים כץ: פרשו 5%, על איזה שני שליש?

חיים כץ: אתה יצאת בהשערות לא נכונות, כשיש לך נתונים בדוקים.

אלון גבריאל: הנתונים שהשוו את הגיל---

חיים כץ: למה לקחת השערה בנתונים ולא הלכת לנתונים חיים?

אלון גבריאל: זו לא השערה בנתונים, זה להריץ מאזן אקטוארי---

חיים כץ: בדף שקיבלתי מכם כתוב שזו הערכה, על שני שליש פורשות ו-95% ממשיכות לעבוד.

אלון גבריאל: ההערכה היא על סמך נתונים לא של אלה שהיו---

חיים כץ: אתה אקטואר של מי, של האוצר או של הקופות?

אלון גבריאל: של הקופות.

חיים כץ: אז למה אתה לא משתמש בנתונים שאני מקבל אותם?

אלון גבריאל: אני משתמש בכל הנתונים.

אלון גבריאל: אתה לוקח נתונים של נשים שהיום הן בגיל הפרישה.

חיים כץ: לא, לא, אני לקחתי נתונים גם שהן פרשו והן עובדות ב-67.

אלון גבריאל: החבות תיווצר בגין נשים שהן היום בנות 50, 51, 52, שבעוד עשר שנים יגיעו ל---

חיים כץ: מצוין, מאיפה אתה יודע שהם יפרשו?

חיים כץ: למה אתה לא הולך למה שקרה בשבע השנים האחרונות, שיש 5% פרישה?

אלון גבריאל: תראה, המאזן---

חיים כץ: תשמע, טוב, הבנתי אותך.

אורלי לוי אבקסיס: מה, אנחנו עוסקים בעתידות?

חיים כץ: תשמע, אייל, מה אני אומר לך.

חיים כץ: מה שאתם עושים אלה דברים שלא ייעשו.

חיים כץ: אתה בא להפר הסכמה איתי, שאני התאבדתי על המגרש, כשאתה הולך על בערך בלי נתונים בדוקים.

חיים כץ: אנחנו נעביר את החוק הזה, גם אם הוא יהיה תקציבי, ואנחנו מספיק מוסריים.

חיים כץ: אם אתה תבוא ותגיד לנו, ארבע שנים ו-10 חודשים, נעשה תיקון.

אייל אפשטיין: אני אומר דבר אחד---

חיים כץ: תבוא, תעשה בדיקה.

חיים כץ: אנחנו נלך על הברייק פוינט, אנחנו לא הולכים להכשיל אף אחד.

אייל אפשטיין: אדוני היושב ראש, אני אומר דבר אחד, המספרים בסופו של דבר יובאו בפניך, תראה אותם ובסופו---

חיים כץ: אנחנו כנסת.

חיים כץ: תשמע, אני אומר פה לפרוטוקול---

דליה איציק: מה בסופו של דבר?

דליה איציק: אנחנו בסופו של האמא של הדבר.

דליה איציק: מה קרה לכם?

חיים כץ: אני אומר לך, אני מדבר לפרוטוקול---

אייל אפשטיין: היום אנחנו יודעים, יודעים וגם אמרנו את זה פעם---

חיים כץ: אייל, אני אומר לך לפרוטוקול, אנחנו מכבדים את החוק, אנחנו יודעים מה זה החוק, אנחנו מבחינתנו נעמיד אקטוארים, אני מאוד לא יודע לקבל את ההחלטה של האקטואר שלך, כי אני קיבלתי מכם נתונים אחרים---

אייל אפשטיין: לא מאיתנו.

חיים כץ: ממנו, מהאנשים שלו.

אייל אפשטיין: מקרנות הפנסיה הוותיקות?

חיים כץ: מיואב בן אור.

חיים כץ: יואב בן אור הוא מנכ"ל קרנות הפנסיה הוותיקות.

אייל אפשטיין: הנתונים לא הניחו אקטואריה, וחשוב לי---

חיים כץ: מה אתה אומר?

חיים כץ: בכותרת כתוב בהנחה אקטוארית.

רחל אדטו: מה זאת אומרת לא הניחו.

רחל אדטו: ..

רחל אדטו: כל הטיעון הזה נעשה בלי להניח אקטואריה?

רחל אדטו: איך אפשר בכלל---

אייל אפשטיין: ברור שהטיעון האחראי עם להניח אקטואריה, אבל בסופו של דבר אתה מכיר את---

חיים כץ: אייל, אתם תעשו בדיקה, אנחנו נבדוק, אם יתברר שזה ארבע שנים ו-10 חודשים, הנה אני אומר לך, אני אניח הצעת חוק לתקן את זה לארבע שנים ו-10 חודשים.

אורלי לוי אבקסיס: לא תהיה העלאה אוטומטית, או לחתוך מה---

חיים כץ: לא.

חיים כץ: יבוא הממונה על שוק ההון, שחבל שהוא לא פה עכשיו, שהוא היה בדיונים והיה בדיבורים ואנחנו יודעים מה זה אקטואריה, זה מדע מאוד לא מדויק, עם הרבה מאוד מאוד הנחות, הרבה מאוד הנחות, אתה משנה הנחה בסיסית אחת וזה מוריד לך ב-0.2, ב-0.3.

חיים כץ: לא יעזור כלום.

חיים כץ: מה שאנחנו מצפים ממך, שאתה תבוא ולא תעשה שום הורדה לאף אחד לפני שתקבל נתונים, לפני שייבדקו נתונים---

אילן גילאון: תופסים את המלה 'אקטואריה', אפשר להגיד עליה הכול.

חיים כץ: ואם אנחנו נביא מנגד, תהיה בעיה של חודשיים שלושה, אני אומר לך שאני אפעל לתקן את זה ולהביא את זה למצב שזה יהיה מאוזן, על ה-0.65.

חיים כץ: אני אמרתי את זה לפרוטוקול.

חיים כץ: פעם רבין עליו השלום נתן לי ערבות מדינה של 1,328,000,000 על מלה.

חיים כץ: אני אומר לך, אני אעשה כמיטב יכולתי, לא הכול תלוי בי, אם יהיו חסרים 3 חודשים, 4 חודשים, להביא את זה, כשאנחנו נעמיד אקטואר ונעבוד מול האקטואריה עם נתונים בדוקים ונראה איפה אנחנו חיים.

חיים כץ: אני מצפה ממך, בתור משנה לחשב, אגף התקציבים, להגיד מאה אחוז.

חיים כץ: אני לפחות כמוך מכבד את מילותיי.

אייל אפשטיין: אני אומר דבר אחד, אדוני היושב ראש---

חיים כץ: אני רוצה שתגיד שלא תורידו שקל אחד עד שלא תבואו לוועדה עם נתונים, לא תהיו חד צדדית, תבואו עם נתונים, נעמיד אקטואר, נראה איפה אנחנו חיים.

אייל אפשטיין: בסופו של דבר החוק הוא מאוד ברור ולא נתון לפרשנות.

אייל אפשטיין: לגבי ההנחות האקטואריות, אנחנו לא מתערבים בהנחות האקטואריות של האקטוארים---

רחל אדטו: אתם בודקים אותם?

אייל אפשטיין: אגף שוק ההון, שאני מניח שהוא מבקר את הנתונים של האקטוארים, זה בסמכותו של ה...

אייל אפשטיין: בסופו של דבר סעיף 64ג' הוא סעיף שמקנה סמכויות לממונה על שוק ההון, הממונה על שוק ההון צריך על בסיס הנחות---

חיים כץ: תשמע, תקשיב, אני אומר לך דוגרי---

אייל אפשטיין: אני עונה לשאלה שלך בצורה מאוד ברורה, בסופו של דבר לממונה על שוק ההון אין את הסמכות להפחית זכויות עם החבות האקטוארית שתיווצר---

חיים כץ: כן, אבל אני יודע מי האקטואר שלך?

חיים כץ: אני יודע על איזה הנחות הוא מתבסס?

חיים כץ: אני יודע על מה הוא חי?

חיים כץ: אני רואה את הנתונים שנתת לי, אתה נתת לי שהוא לוקח שיעור של 66% פורשות ממעגל העבודה---

אייל אפשטיין: ולכן שאלתך אני לא יכול---

רחל אדטו: יש לי שאלת תם, אתה ניסית לשכנע אותנו שההסתייגות שלנו היא לא ריאלית, של ה-8 חודשים, ביקשת מאיתנו לחשוב פעם נוספת, סיפרת לנו למה חמש שנים נכון, השתכנענו, לא הסכמנו אבל השתכנענו, אני לא מבינה, באמת אני לא מבינה, הרי הכול פתוח, אקטואריה זה לא דבר של הרגע האחרון, הרי לא היית יכול לזוז צעד בלי אקטואריה, נכון?

רחל אדטו: לא יכול להיות שפתאום אין אקטואריה, לא יכול להיות שדברים פתאום מתגלים חדשים שלא היו ידועים שאתה שכנעת אותנו, אני לא מבינה תהליך, אפשר לקבל הסבר, לא לגבי 0.65, אפשר לקבל הסבר לגבי תהליך?

רחל אדטו: איך מתקבלות החלטות בסדרי גודל כאלה, כשחצי מדינה עכשיו מחכה לשמוע עשן לבן שיוצא מכאן.

רחל אדטו: תסביר לי איך נעשה דבר כזה, זאת שאלת תם אולי, אבל אני לא מבינה איך הגענו למצב הזה שבמקום להצביע עכשיו, אנחנו הולכים חזרה לסקוור וואן, להתחיל אקטואריה מחדש.

חיים כץ: אני אסביר לך.

אילן גילאון: באיזה שעה אנחנו מדברים על אקטואריה?

אילן גילאון: אני רוצה פשוט לדעת, כי זה החוק הבא שאני הולך לחוקק, להוציא את המלה אקטואריה מהלקסיקון בכלל.

חיים כץ: אני רוצה להגיד, אני ישבתי עם כל צמרת האוצר שנוגעת בעניין, עם שר האוצר שאמר, 'אני שם את הצוות המקצועי שלי', ואז ישבתי עם סגן שר האוצר, ביחד עם היועץ המשפטי, ביחד איתך, ביחד עם הממונה על שוק ההון, ישבנו כולנו ביחד.

חיים כץ: אמרתם לי 'בוא נלך לפשרה'.

חיים כץ: גם אני, במהלך הדיונים, לא זכרתי את הקטע של סעיף 64 בגמלאים, ואז הם אמרו 'בואו נעשה דחייה', התחלתי להיכנס לעומק ואמרתי, וואלה, סעיף 64, ואמרתי להם, 'אתם יודעים מה, נלך על דחייה', בשליפה, גם הם לא בדקו.

חיים כץ: הם, כשהם באו לדיונים איתי, לא היו להם נתונים, אני עונה לך, רחל, כשאני שלפתי להם את הנתונים הם היו המומים, הם צלצלו למנהל הקרנות והוא אמר להם, 'תשמעו, אני צריך לבדוק, אני לא יודע', אמרתי, 'מה אתה לא יודע?

חיים כץ: הנתונים שנתת לי אלה הם הנתונים?' אמר לי 'כן', אמרתי 'אתה לא חושד בי שזייפתי נתונים', בנתונים שהם נתנו לא הייתה התייחסות למוקפאים.

חיים כץ: מה זה מוקפא?

חיים כץ: מוקפא זה בן אדם שחסך פעם בקרנות הפנסיה והוא לא פעיל יותר, לא לכל המוקפאים מגיעה פנסיה בכלל, יש כאלה שצברו כסף ומגיע להם כסף והם לא יקבלו פנסיה כי הם לא עומדים בקריטריונים המינימליים לפנסיה.

חיים כץ: אני לא יודע, אולי במוקפאים...

חיים כץ: הם אמרו שיש להם 100,000 מוקפאים.

חיים כץ: כשאני ביקשתי את הנתונים של אנשים, העובדות והגמלאיות, קיבלתי אותן פר שנה, כל שנה בכל קופה, כמה פרשו, כמה עובדים, כמה הכול.

חיים כץ: במוקפאים אמרו 100,000.

חיים כץ: כמה מוקפאות יש?

חיים כץ: אתה יודע?

אלון גבריאל: תלוי איך אתה מסתכל, כאלה שזכאיות לקצבה, לא זכאיות לקצבה.

חיים כץ: כמה זכאיות, כמה לא זכאיות.

אלון גבריאל: אני יכול להגיד לך כמה יש לך זכאיות לקצבה בהערכה.

אילן גילאון: כמה בדיפ פריז וכמה בפריז ככה.

אילן גילאון: ..

רחל אדטו: חיים, אתה יודע למה זה מדאיג?

רחל אדטו: כי ככה אנחנו מקבלים החלטות על דברים אחרים.

חיים כץ: ככה קיבלנו החלטה על הלאמת קרנות הפנסיה.

רחל אדטו: בדיוק.

רחל אדטו: ככה אנחנו מקבלים---

אילן גילאון: חברת הכנסת אדטו, אבל זה מדובר באקטואריה ככה.

אורלי לוי אבקסיס: יש להם אחריות אישית על הטעיה של נבחרי ציבור?

אלון גבריאל: יש לך בערך 15,000 מוקפאות שכנראה יהיו זכאיות לקצבה.

חיים כץ: באיזה גיל?

חיים כץ: כמה מהן בגילאים 57 עד 62?

אלון גבריאל: אין לי את ההתפלגות לכל הגילאים, אבל רובן בגילאים פחות מגיל פרישה.

חיים כץ: אבל אם היא בת 42, אז זה לא משפיע עליה.

חיים כץ: משפיע רק על חמש השנים האחרונות שיכולות לברוח לך ותשלם לה---

אייל אפשטיין: לא נכון, 11 שנים.

חיים כץ: תן לי רגע.

אייל אפשטיין: אבל אדוני היושב ראש, זה 11 שנים.

חיים כץ: לא, אתה טועה.

אייל אפשטיין: לא, כי אתה מזיז את הכול ואחרי זה יש לך את הפעימות.

חיים כץ: יש לי את הפעימות, כמה זמן הפעימות?

אייל אפשטיין: שש שנים.

חיים כץ: כן, בסדר, אבל מיידית, קודם כל אתם אמרתם לי 100,000 והוא מדבר על 15,000.

אלון גבריאל: אני מדבר על נתונים שיש להם כספים שכנראה יגיעו לקצבה.

רחל אדטו: אתה מבין איך עבדו על הרופאים בהסכם?

חיים כץ: תשמעי, אני לא הייתי שם, דבר אחד אני יכול להגיד לך---

אילן גילאון: סליחה רגע, כולכם עולים חדשים?

אילן גילאון: אני לא מבין, אתם כאילו.

אילן גילאון: ..

רחל אדטו: לא, אבל כשאתה נוכח בזה---

אילן גילאון: אבל זה ברור.

רחל אדטו: לא, לא ברור.

רחל אדטו: אילן, זה לא ברור---

אילן גילאון: יש פה דבר אחד פשוט, לתת כמה שפחות לכמה שיותר, זה שם המשחק.

אילן גילאון: מאחורי 64, 46, אקטואריה, אני כבר נופל מהאקטוארי הזה, אנחנו לא יודעים מה זה.

אילן גילאון: היה פה איזה פאוול בחקיקת החוק, אני עוסק בפישוט לשוני, זה מקצועי בחיים, אני מנגיש שפה, כל מה שמדובר פה זו חארטה אחת גדולה בדיון שאין לו שום משמעות.

חיים כץ: עוד פעם לפרוטוקול, אנחנו נלך על החוק הזה ואני מודיע לך---

אילן גילאון: וראש הממשלה זיהה את זה ראשון.

חיים כץ: שהאקטואר שלך, אני אדבר גם עם הממונה על שוק ההון והביטוח, לא יעשה שום פעולה לפני שהוא בא אלינו.

חיים כץ: זה לא נוגע לנשים, המסלול של הנשים ייכנס, אני מדבר איתך על הגמלאים, שום פעולה לא תהיה לגבי הגמלאים לפני שייעשה פה ביצוע, ואז אני אבוא לוועדה ונגיש, אם נצטרך, הצעת חוק לתיקון חודש, חודשיים, שלושה, אם צריך, ולחילופין, אם יתברר שגם חמש שנים ו-4 חודשים לא מכניס לגירעון אקטוארי, אנחנו נגיש הצעת חוק להזיז את זה לחמש שנים ו-4 חודשים.

חיים כץ: אלא אם אתה בולע את זה ככה.

חיים כץ: קח את זה לתשומת לבך.

חיים כץ: אמרת את שלך, אמרתי את שלי, אנחנו עוברים להקראה, אין לנו ימים.

חיים כץ: שבוע הבא זה שבוע קצר, אם זה לא עובר בשבוע הבא במליאה, ביום שני שבוע אחרי זה גיל הפרישה עלה ל-62 ו-4 חודשים.

חיים כץ: אם זה היה חשוב, יואב בן אור היה מגיע, היה אומר אם הוא נתן נתונים, אם הוא לא נתן נתונים, אם הנתונים טובים, אם יש 100,000 מוקפאים או 15,000 מוקפאים.

יאיר כוכב: אני רק רוצה בשביל הטרמינולוגיה שיהיה ברור שהדבר הזה כן פוגע בעמיתים, לא משנה אם הוא מתחת חמש שנים או מעל חמש שנים, כל השהיה של גיל הפרישה פוגע בעמיתים.

יאיר כוכב: נכון, אם זה מתחת 0.65 לא מאזנים זכויות, אבל יש פגיעה בעמיתים, מישהו אחר משלם את הדבר הזה.

חיים כץ: גם אנחנו מבינים...

חיים כץ: אנחנו סומכים עליכם ואנחנו בטוחים שאתם לא קונים אג"חים של אגרקסקו, ואני שמח שאתה לא קונה אג"חים של אגרקסקו יותר מ-20 מיליון ואתה לא הולך ומשקיע... ואנחנו מקווים שאתה תשקיע ככה שלא יהיה גירעון של 3% במשך שלוש שנים רצופות ושלא יהיה גירעון של 5% בשנה אחת ואז לא יפעילו את מערכת האיזון.

חיים כץ: ואנחנו נעשה הכול להוריד את תוחלת החיים.

רחל אדטו: אבל, חיים, אין להם כרגע סמכות לקבל החלטה.

אורלי לוי אבקסיס: נעביר את כולם לפריפריה, הם חיים פחות בפריפריה.

רחל אדטו: למה אנחנו הולכים עכשיו להצבעה?

חיים כץ: אני אסביר לך בדיוק.

חיים כץ: אם אנחנו לא הולכים להצבעה והם מחוקקים, ביום ראשון בשבוע הבא גיל הפרישה עלה.

חיים כץ: עלה, זה בחוק, נקודה.

חיים כץ: ביום ראשון בשבוע הבא אישה שצריכה לקבל קצבת זקנה והיא בת 62 לא תקבל.

רחל אדטו: הייתי מחזירה אותה ומבקשת להביא לכאן את שר האוצר, שיישבו---

חיים כץ: את היית מחזירה אישה שצריכה לקבל קצבת זקנה ולא תקבל.

רחל אדטו: לא, אני פשוט לא סומכת על מה שאתה אמרת, בתנאי ומותנה ותחזירו אלינו עם תשובה וארבע שנים ו-10 חודשים.

קריאה: מאה אחוז, אבל דבר ראשון תרוויחי זמן.

ציפי חוטובלי: משפט אחד.

ציפי חוטובלי: קודם כל תודה רבה על הכול.

ציפי חוטובלי: אני רוצה רק להוסיף משפט חשוב, כל המהלך הזה של האוצר היה מנותק לחלוטין משוק התעסוקה הנשי.

ציפי חוטובלי: לא יכול להיות שהחוק הזה, שהוא עושה דבר חשוב מ אוד, בעניין של הקמת ועדה לא יתייחס בסופו של דבר לוועדה שצריכה לבחון לא רק את העניינים האקטואריים.

ציפי חוטובלי: הרי מדברים רק בשפה אחת, רק בשפה אקטוארית, לא בוחנים שום דבר שקשור לשוק---

חיים כץ: ציפי, המשפט המאוד חשוב, בחוק לא ייקבע כלום, כתבנו תעסוקה, פעילות, ועדות, הם אמרו 'מאה אחוז, לא רוצים', אמרתי, 'מאה אחוז, אתם לא רוצים?

חיים כץ: החוק זהה לחוק שעבר ב-2003, מלה במלה, בשיפטינג של חמש שנים', לא משאיר להם שום תירוץ.

ציפי חוטובלי: אני מאחלת לנו שאנחנו נשב כאן גם עוד חמש שנים, אבל הבעיה הגדולה היא שהם שוב יחזרו על ה---

חיים כץ: זה הדיון השביעי-שמיני, זו חכמה קלה לבוא אחרי שבעה דיונים ולהגיד זה נאמר פה, וזה נכתב וזה עלה, ואנחנו נעבור להקראה.

ציפי חוטובלי: תודה בכל מקרה על מה שעשית בשביל החוק הזה.

חיים כץ: אני רוצה לבקש מחברי הכנסת, יש שתי אפשרויות, אפשרות אחת, נקריא את החוק ואחר כך תדברו על הסתייגויות.

חיים כץ: אני רוצה לבקש מחברי הכנסת, אני חושב שהחוק הזה טוב, הוא win-win גם לגמלאים, בטח לנשים, חמש שנים זה הרבה זמן, אנחנו יכולים בעוד שנתיים, בעוד שלוש, כמו שעשינו, חבר הכנסת אורון, אנוכי וחבר הכנסת גילאון, ואחר כך הצטרפו כולם, להניח הצעת חוק נוספת לעוד חמש שנים.

חיים כץ: בעוד חמש שנים הבעיה האקטוארית תהיה הרבה הרבה יותר נמוכה, כי חצי מהאנשים זו קופה סגורה וחצי מהאנשים כבר פרשו.

קריאה: רק בקרנות.

חיים כץ: בקרנות, מעבר לקרנות זה לא מעניין, מעבר לקרנות זה מאוזן אישית, מעבר לקרנות לא מעניין כלום.

חיים כץ: מעבר לקרנות, הקופות האחרות מאוזנות אישית, לא מעניין כלום.

חיים כץ: שום דבר.

חיים כץ: אני מבקש מחברי הכנסת לעשות הקראה, לאשר את זה, על פניו נראה שיש פה רוב, להוריד הסתייגויות.

חיים כץ: אנשים ירצו הסתייגויות דיבור, יגידו הסתייגויות דיבור וידברו במליאה, מבקש.

חיים כץ: כן, דליה?

דליה איציק: אדוני יושב ראש הוועדה,היות שאתה מאוד צעיר אז מותר להזכיר את יום ההולדת שלך, חשבנו שתהיה פה עוגה או משהו, בגלל זה באנו בהמונינו.

חיים כץ: אני לא הלכתי לישון אתמול בלילה, אחרי ששמעתי מהאוצר את מה שאמרו לי.

חיים כץ: אני נשבע לך, תשמעי מה אני אומר לך, אני נכנסתי למיטה בשלוש וחצי ובשבע ו-20 בבוקר הייתי פה, התפוצץ לי המוח, אמרתי 'מה?'

אילן גילאון: זה אופייני לגיל, מה אתה רוצה?

דליה איציק: אתה יודע אני הרבה שנים כבר לא שרה ובין לבין הייתי יושבת ראש כנסת ויושב ראש כנסת, תקציבו אינו נזקק, ברוך ה', לאוצר, וזה כל פעם מזכיר לי מחדש איך יושבת פה חבורה שהיא בוודאי מוכשרת ומוצלחת, כל אחד מהם יכול היה להיות הבן שלנו, בוודאי הבן שלי, לא של אורלי לוי, כי היא עוד צעירה, ואתה יודע, זה מזעזע.

דליה איציק: כל התהליך פה פשוט מזעזע.

דליה איציק: לא יכול להיות גם שליושב ראש ועדה לא יהיה יועץ , כי אחרת, אם הנחת העבודה היא הנתונים הללו ואתה יושב, ואני יודעת כמה יצאה לך הנשמה באמת מילולית כדי לשכנע את כולנו ואנחנו כולנו מכווצים פה עכשיו ב...

דליה איציק: טוב שלא דיברתי איתך אתמול בלילה, אתה יודע?

דליה איציק: אני שמחה.

דליה איציק: אז ידעת?

חיים כץ: כן, אמרו לי אתמול בלילה.

דליה איציק: אני רוצה להציע משהו אחר.

דליה איציק: אתה בן אדם סבלני מאוד, אצלי הם היו הולכים עכשיו הביתה ומביאים לפה את שר האוצר, כי מה ששר האוצר עושה פה זו שערורייה, זה חוק מאוד מרכזי במדינת ישראל והזלזול שלהם...

דליה איציק: אתה יודע למה הם חזקים כל כך?

דליה איציק: כי הצד הזה של חברי הכנסת כל כך חלש, בגלל שהם יודעים שהם יכולים לצפצף עלינו.

אורלי לוי אבקסיס: אנחנו לא בוועדה הזו.

דליה איציק: זה לא קשור.

אורלי לוי אבקסיס: אנחנו עשינו עבודות בית בוויסקונסין, עשינו עם האלמנות ו---

דליה איציק: אורלי, זה לא קשור.

אורלי לוי אבקסיס: לא קיבלנו את מה שהם אמרו כתורה מסיני, וזו מחויבותנו, אבל הרבה פעמים אנחנו נשענים על באמת הערכות שלהם.

אורלי לוי אבקסיס: כשהם לא עשו שיעורי בית, הם נזרקו מפה כמה פעמים ולא פעם אחת על ידי היושב ראש.

חיים כץ: את לא מבינה כמה פעמים הם הלכו הביתה לעשות שיעורי בית.

דליה איציק: אורלי, זה עדיין לא רלוונטי, אני לא מבינה למה את מפריעה לי, את כמעט מסכימה איתי.

אורלי לוי אבקסיס: לא, זה לא שאנחנו חלשים ולא עושים את עבודתנו.

דליה איציק: אורלי, הרשות המחוקקת, תני לי קצת קרדיט, תני לזקנה שלי קצת אשראי.

דליה איציק: הרשות המחוקקת ביי פר יותר חלשה, אין לה יועצים, אין לה סוללה, אין לה צוות, ועל סמך הנחת העבודה.

דליה איציק: .. יושב פה, מזל, יושב ראש שמבין, תארי לך אם זה היה יושב ראש כמוני שלא ממש מבין בסוגיה הזאת ולא בקי בה כל כך ושקשה לסובב אותו, זה לא בסדר.

דליה איציק: כל התהליך פה הוא פשוט מחריד.

דליה איציק: לעצם העניין אני רוצה להגיד, אני מציעה לבטל את הטייס האוטומטי, בעיקר אחרי מה שקרה כאן, להגיד אחרת, אנחנו נקבל את ההצעה שלך על החמש שנים---

חיים כץ: נניח הצעת חוק אחרי זה.

דליה איציק: חכה, אולי תקבל את זה ואז זה יהיה נוח לך.

דליה איציק: להניח את ההצעה שאומרת, אנחנו מקבלים את ההצעה שלך, אני גם אציע לחברים שלי לא להגיש הסתייגות, כתוצאה מזה אנחנו נעשה את זה פה אחד, יחד עם זה שיבואו לאישור הוועדה בעוד חמש שנים ולא הפוך.

חיים כץ: אנחנו משכנו את זה, זה היה כתוב בחוק.

חיים כץ: משכנו כי הם לא הסכימו.

דליה איציק: אז מה אם הם לא הסכימו?

דליה איציק: זה נראה לי ממש בסדר, זה האמא של הפשרה, מה אכפת לך? הרי אתה מכיר את זה, כל התקנות שאנחנו מעבירים, ברוב המקרים זה באישור הוועדה.

דליה איציק: יש לך עוד בקרה, מי יודע אם אנחנו נהיה פה, או לא נהיה פה, יהיו חברי כנסת אחרים, אבל שתהיה עוד עין אחת מפקחת והיא העין של הרשות המחוקקת.

חיים כץ: אני, אני---

דליה איציק: חיים, שנייה, אני ישר מרגישה שאתה לא מקשיב לי.

חיים כץ: אני מקשיב ואני בא לפתור לך את הבעיה בקלות.

חיים כץ: אני אגיד לך מה אני אומר, אנחנו נעביר את זה, נניח הצעת חוק משותפת לכולנו, שבאה לעשות את מה שזה כתיקון.

חיים כץ: אני לא רוצה לתת להם שום אופציה לברוח מהמחויבות שלהם, שום אופציה, בשביל זה לקחתי כל הצעת חוק שהם קיבלו לפני יומיים, היה את מה שציפי דיברה, על הכשרות, היה את מה שאת אמרת, היה הגבלה שהם לא ידברו יותר על 67, רק 64, הכול היה.

חיים כץ: תאמיני לי, אנחנו בקיאים.

חיים כץ: ישבנו לפרטי פרטים, שמנו הצעת חוק לא חלולה, מורכבת, בגלל שטעינו בהצעה הראשונית שהנחנו, אילן ואני וג'ומס, שלא התייחסנו לאקטואריה, לסעיף 64, באנו מסודר.

חיים כץ: באנו להעביר את זה ככה, אנחנו בכנסת נניח הצעת חוק, יש לה זמן, יופי, ננסה להעביר אותה בכנסת הזאת שתעשה תיקון.

חיים כץ: לא נותן להם שום אפשרות לברוח.

דליה איציק: אז למה אתה לא מבטל את הטייס האוטומטי, תגיד, רק ב---

חיים כץ: אבל לא, הם אמרו שאם זה ככה, אין הסכם.

דליה איציק: לא, אני אומרת משהו אחר, נציג חמש שנים, לא תהיה הסתייגות, אבל בעוד חמש שנים---

חיים כץ: אבל זה מה שאני אומר לך, אנחנו נניח הצעת חוק שמבטלת את הטייס האוטומטי---

דליה איציק: למה אז הם יסכימו?

חיים כץ: הם לא יסכימו, אבל אז זה לא תקציבי, לא ידובר על כלום ויהיה לנו רוב.

חיים כץ: תשמעי, צריך סבלנות.

חיים כץ: אני לא רוצה להגיד לך מה הם יכולים לעשות, הם יכולים לעשות.

דליה איציק: הם לא יכולים לעשות.

חיים כץ: הם יכולים.

דליה איציק: הם לא יכולים.

דליה איציק: הכנסת תנצח אותם, הם לא יכולים.

דליה איציק: הכנסת בעניין הזה תנצח אותם, כי הם לא יכולים, כי יושבים פה אנשים מקיר לקיר שתומכים בעניין הזה ויש גבול למה שהאוצר יכול להרשות לעצמו.

דליה איציק: הם ממש לא יכולים הפעם.

דליה איציק: הפעם אנחנו יותר חזקים מהם.

דליה איציק: קרה מקרה.

חיים כץ: אנחנו כל הזמן יותר חזקים כשאנחנו מגובשים, יחד עם זה, את, יש לך שבוע, אחרי שבוע נשים לא יקבלו את הגמלה ואחר כך אולי ת עשי להם רטרואקטיבית ותנצחי אותם.

דליה איציק: אתה תלך לעניין הזה רטרו?

דליה איציק: אני מאמינה לך.

חיים כץ: אם עכשיו הם...

חיים כץ: אני לא רוצה לתת רעיונות.

חיים כץ: תאמיני לי, נעשה את זה, אני---

דליה איציק: טוב, יאללה, שכנעת.

מרינה סולודקין: שמענו כאן הרבה, אני חושבת שהאוצר מבלבל לנו את המוח, עושה בצורה לא כל כך אינטליגנטית, גם סעיף 64 זה סעיף שאתם הכנסתם, יש מקורות אחרים לגירעון אקטוארי, אם יש גירעון אקטוארי.

מרינה סולודקין: כאן אני רואה מה עשו, מלכודת לכל אלה שנולדו בארץ ומאוד מכבדים את הפנסיונרים מהקופות הישנות, אז אני עכשיו מייצגת רק את הציבור של מיליון איש.

מרינה סולודקין: לקבוע שעולות חדשות שהגיעו לארץ בגיל 40 ולמעלה יוכלו לפרוש לפנסיה בגיל 62 אם הן רוצות בכך.

חיים כץ: הן יכולות.

חיים כץ: כן, אילן.

אילן גילאון: קודם כל, אני רוצה להגיד לכבוד יום הולדתך, אני מאמין לך.

אילן גילאון: אמרתי את זה---

חיים כץ: אתה תמיד מאמין, כי אני אף פעם לא אשקר.

אילן גילאון: ואני אומר לך למה, כי יש לך ניסיון איתך ואני מאמין לך ואתה גם מבין בנושא.

אילן גילאון: יש נפילה אחת שאתה נופל בה, יש כמה מלים נורא מפחידות בחיים שלנו, אקטואריה, מתווה, פעימה, בכלל.

אילן גילאון: אני אמרתי שתפקידי לתרגם את הדברים המאוד מסובכים האלה למה שהתכוון המכוון.

אילן גילאון: הרי במדינה מתוקנת, לו באמת היה לנו לפסוס כזה, הפסדנו משהו, היה צריך לבוא האוצר, שלא יודע את זהותו המינית עד עצם היום הזה, הוא לא מבין אותה, 64 שנים קיימת המדינה והאוצר לא מבין את זהותו המינית,ש הוא תומך במדינת ישראל, לא הפוך ממנה, הוא לא מחפש את אזרחיה ואומר 'חברים, יש לכם כאן טעות', הרי איש לא התכוון, וההיגיון גם מחייב...

אילן גילאון: דרך אגב, אין לי ויכוח איתכם, אתם בסדר גמור, תאמינו לי, אתם נמצאים במצב כמו בן אדם סוכן מכירות שצריך למכור פלקל, זה המצב שלכם, שתבינו, קשה מאוד.

אילן גילאון: ובכלל אקטואר, אסור לו להיות פחות מגיל 80, מה זה אקטואר ככה?

אילן גילאון: לא מתאים.

אילן גילאון: הרי ברור לגמרי שהתכוונו שהדברים האלה יבואו ממקורות אחרים, כי מה אתם אומרים לי?

אילן גילאון: יש לך שבוע, אתה יכול להציל את אמא שלך אבל אני הורג את אבא שלך.

אילן גילאון: אצלי אין לי בעיה, כי זה כבר לא שייך.

אילן גילאון: ..

אילן גילאון: זאת המציאות שבה אנחנו נמצאים וכמשל לכל הדברים האחרים.

אילן גילאון: אז אנחנו רושמים, אנחנו מדברים, וסיפרתי את הסיפור עם המנעולן, ואנחנו בעצם בסופו של דבר נצטרך להגיע למה שאתה מציע פה, כי זה הישג בהחלט נכבד, כי הצלחת כאן אתה, במאמצים ובקשרים שלך, והמחמאה הכי גדולה שאני יכול לתת לך זה שאתה לא מתאים למפלגה שלך, חוץ מזה באמת אין לי מה יותר להגיד, אם מישהו יודע מה אני חושב על המפלגה שלך.

אורלי לוי אבקסיס: חיים, רק לחדד את העניין, שאם לפי האיזון שלך גם בפלוס 4 חודשים זה יהיה עדיין באיזון, הם יהיו חייבים לבלוע את זה.

אורלי לוי אבקסיס: רק כדי לחדד את העניין.

אילן גילאון: מה אני חותר לומר?

אילן גילאון: הלעומתיות הזאת, משבר האמון הזה חייב להיפסק ויכול להיות שכאן אנחנו יכולים לתת את הדעת קודם, כי מה שקרה פה זה המשך של שיטת המצליח, בואו נתפוס קהל מזדמן וננסה לסחוט אותו ולהוציא ממנו משהו, ואם הוא לא, נשים את הסכין בצוואר של מישהו אחר לתאריך אחר.

אילן גילאון: זאת הבעיה.

אילן גילאון: אני מאמין לך שאנחנו הולכים לחוק של ביטול הטייס האוטומטי---

חיים כץ: כמה זמן אתה עובד איתי כבר?

אילן גילאון: כמה שאני עובד איתך, אני מאמין לך.

אילן גילאון: בינתיים עוד לא זייפת, יש לך עוד זמן, אתה צעיר.

אילן גילאון: אני מסיים.

אילן גילאון: אין פה, זה לא מה שאני רוצה, ואני מודיע לכם שיבוא היום שיצטרכו להוריד את גיל הפנסיה לגברים, אתם לא מבינים מה מתפתח כאן.

ציפי חוטובלי: רגע, קודם חוק הנגב.

אילן גילאון: לכן אני אומר לך היום, קודם כל את הסתייגויות הדיבור אני צריך במליאה.

חיים כץ: יש לך הסתייגויות דיבור.

אילן גילאון: יש לי שלושה חברי כנסת---

חיים כץ: לכולם יש הסתייגויות דיבור.

אילן גילאון: אתה מעביר את הדבר הזה ואני עושה מה שנקרא ת"מ, תחת מחאה, כמו שכותבים אצל עורכי דין.

אילן גילאון: שיהיה ברור.

טליה לבני: משפט אחד.

טליה לבני: דבר ראשון אני מעריכה מאוד את הידע שלך ואת המאמצים שלך.

טליה לבני: אני גם מעריכה את כל הפעילות של חברי הכנסת וניסו, והצליחו, הצליחו לעצור את זה לחמש שנים.

טליה לבני: הדבר היחידי שאני רוצה לציין זה שאותם 4 חודשים על כל 8 חודשים---

חיים כץ: זה לא הזמן עכשיו, תשמעי, גם את זה כתבנו, עשינו מדרוג אחר, משכנו.

טליה לבני: אז המשפט האחרון שאני רוצה לומר, שממוצע ה-OECD זה גיל 64.1 ב-2040, אנחנו במתווה הנוכחי נגיע ל-64 ב-2030.

חיים כץ: תודה.

חיים כץ: ואנחנו נעבור להקראה ולכולם יהיה הסתייגויות דיבור.

אילן גילאון: אגב, גירעון אקטוארי זה בשקלים, או בדולרים, אין מניין אחר למטבע של גירעון אקטוארי לעומת גירעון אחר.

אילן גילאון: אתם יודעים.

ציפי חוטובלי: הבעיה הכי גדולה, שהם נמרחו כל השנים שהם רוצים להקים את הוועדה, ואז חודשיים לפני---

חיים כץ: כתבנו, הגדרנו פה את הכול.

ציפי חוטובלי: לא, אבל אין תאריכים.

חיים כץ: יש.

ציפי חוטובלי: אני קראתי.

ציפי חוטובלי: תראה לי איפה יש.

חיים כץ: יש תאריכים.

חיים כץ: את לא מחזיקה את החוק ביד.

חיים כץ: אנחנו עוברים להקראה.

אייל לב ארי: (מקריא): "הצעת חוק גיל פרישה (תיקון מס' 3), התשע"ב-2011.

אייל לב ארי: "תיקון סעיף 6. 1.

אייל לב ארי: בחוק גיל פרישה, התשס"ד-2003 (להלן – החוק העיקרי), בסעיף 6(3) במקום "1950" יבוא "1955".

אייל לב ארי: "תיקון כותרת.

אייל לב ארי: 2.

אייל לב ארי: בכותרת של פרק ד' לחוק העיקרי, במקום "1950" יבוא "1955".

אייל לב ארי: "תיקון סעיף 9.

אייל לב ארי: 3.

אייל לב ארי: בסעיף 9 לחוק העיקרי – "(1) בסעיף קטן (א) – "(א) בפסקה (1) במקום "1950" יבוא "1955".

אייל לב ארי: "(ב) בפסקה (2) במקום "כ"ח בסיוון התשע"א (30 ביוני 2011)" יבוא "כ"ד בסיוון התשע"ו (30 ביוני 2016)".

אייל לב ארי: "(2) בסעיף קטן (ב) , במקום "ב' בתשרי התשע"ב (30 בספטמבר 2011)" יבוא "כ"ז באלול התשע"ו (30 בספטמבר 2016)".

אייל לב ארי: "(3) בסעיף קטן (ג) במקום "ה' בטבת התשע"ב (31 בדצמבר 2011), יבוא "ב' בטבת התשע"ז (31 בדצמבר 2016)"

ציפי חוטובלי: אני רוצה להגיד לגבי התאריכים האלה; אלה תאריכים שמדברים על תאריך ההקמה הסופי, הוועדה הזאת נמרחה כי לא היו תאריכי יעד שהם תאריכי ביניים שבהם יש פיקוח של הכנסת.

ציפי חוטובלי: לא היה מנגנון פיקוח של הכנסת וככה הגענו לפרסה הזאת.

ציפי חוטובלי: זה מה שקרה כאן ואנחנו נחזור בדיוק על אותה פרסה---

חיים כץ: אני רוצה להגיד לך במשפט אחד והוויכוחים אחר כך, אם היה תאריך לפני זה, גיל הפרישה היה 64.

חיים כץ: סע.

ציפי חוטובלי: נו, אז עכשיו אנחנו הולכים לעמוד לפני...

ציפי חוטובלי: מי מבטיח לי שאתה---

חיים כץ: טוב, מאה אחוז.

חיים כץ: אז את תעשי את זה.

אייל לב ארי: (מקריא): "תיקון התוספת.

אייל לב ארי: 4 בתוספת לחוק העיקרי – "(1) בחלק ', בכותרת, המלים "גיל פרישה חובה לגבי גבר ואישה שנולדו עד חודש אפריל 1942" – יימחקו; "(2) בחלק ב' – "(א) במקום "עד דצמבר 1949" יבוא "עד דצמבר 1954"; "(ב) במקום הקטע החל במלים "ינואר עד אוגוסט 1950 62 ו-4 חודשים" ועד המלים "מאי 1953 ואילך 64" יבוא "ינואר עד אוגוסט 1955 62 ו-4 חודשים, ספטמבר 1955 עד אפריל 1956 62 ו-8 חודשים, מאי עד דצמבר 1956 63 שנים, ינואר עד אוגוסט 1957 63 ו-4 חודשים, ספטמבר 1957 עד אפריל 1958 63 ו-8 חודשים, מאי 1958 ואילך – 64".

אייל לב ארי: "תיקון חוק הביטוח הלאומי.

אייל לב ארי: 5.

אייל לב ארי: בחוק הביטוח הלאומי (נוסח משולב), התשנ"ה-1985 – "(1) בסעיף 245(ב2) במקום "חלק ד'", יבוא "חלק א'".

אייל לב ארי: "(2) בלוח א'1 – "(א) בחלק א', תחת הכותרת "לאישה" – "(2) במקום "עד דצמבר 1949" יבוא "עד דצמבר 1954"; "(ב) במקום הקטע החל במלים "ינואר עד אוגוסט 1950 62 ו-4 חודשים" "מאי 1953 ואילך 64" יבוא: "ינואר עד אוגוסט 1955 62 ו-4 חודשים, ספטמבר 1955 עד אפריל 1956 62 ו-8 חודשים, מאי עד דצמבר 1956 63 שנים, ינואר עד אוגוסט 1957 63 ו-4 חודשים, ספטמבר 1957 עד אפריל 1958 63 ו-8 חודשים, מאי 1958 ואילך – 64".

אייל לב ארי: "תחילה.

אייל לב ארי: 6.

אייל לב ארי: תחילתו של חוק זה ביום ו' בטבת התשע"ב (1 בינואר 2012).

אסי מסינג: לעניין התיקון בסעיף 5.1, המשמעות של הדבר הזה היא ביטול סמכות של---

יהודית וסרמן: לא, זה תיקון טעות.

אסי מסינג: אני אסביר, אתם רוצים להצביע, תצביעו, אין לי התנגדות לסעיף, אבל צריך להבין מה עושים פה.

אסי מסינג: ההסמכה לתקן את הלוח נמצאת בחוק.

אסי מסינג: .., התיקון של החוק הביטוח הלאומי---

חיים כץ: אז אתם תשבו אחר כך ותתקנו בכל חוק ש---

אסי מסינג: למען הסדר הטוב, אני אמרתי, שוב, ההצעה היא לא שלנו ולכן אנחנו בוודאי לא מתנגדים לה, אני רק אומר שהמשמעות של הדבר הזה היא ביטול הסמכות לעשות התאמה של גיל הזכאות המוחלט.

חיים כץ: אנחנו סומכים על היועצת המשפטית שלנו, אנחנו מסמיכים אותה יחד איתכם, אם יש תיקוני נוסח, אתם עורכי הדין יותר טובים מאיתנו.

חיים כץ: מי בעד הצעת החוק כפי שהוקראה?

חיים כץ: ירים את ידו.

חיים כץ: 1, 2, 3, 4, 5, 6, 7, 8, 9.

חיים כץ: הצבעה בעד הצעת החוק – רוב, 9 הצעת החוק אושרה כל חברי הכנסת שהם בעלי זכות הצבעה פה הצביעו בעד והוועדה אישרה את הצעת החוק כהכנה לקריאה שנייה ושלישית ללא הסתייגויות מהותיות, אלא בהסתייגויות דיבור.

חיים כץ: תודה רבה לכם, הישיבה נעולה.